Kubunjwa Inhlanganiso Yabalomkhuhlane weZinso eyeKidney Association of Zimbabwe
Linhlanganiso ibunjwe ngenjongo yokwabelana ulwazi phezu kwalumkhuhlane lokuthi baziwe abaphila lawo elizweni jikelele ukuze bathole usizo
HARARE — Ababulawa ngumkhuhlane wezinso eZimbabwe sebebumbe inhlanganiso ye Kidney Association of Zimbabwe ngenjongo yokudinga usizo lolwazi phezu kwalomkhuhlane lokuthi baziwe abaphila lawo njalo kusungulwe uluhlu lwamagama alabo abafisa ukunikela izinso zabo nxa bethe behlelwa yingozi. Lokhu ngokwakuqala elizweni ukuba kubunjwe inhlanganiso esebenzelana labaphila lomkhuhlane wezinso elizweni eye Kidney Association Zimbabwe lanxa kade zabunjwa lezinhlanganiso emazweni athuthukileyo. Emhlanganweni lentathelizindaba, owenzelwe emahofisini eLevels House of Beauty eHarare ngoLwesibili ekuseni, wokwethula linhlanganiso ebunjwe ngenyanga ka Lwezi nyakenye, umgcinisihlalo wayo, umnumzana Lysius Sibanda uveze ukuba zinengi izizatho ezenze linhlanganiso ibunjwe ezibalisa ukuphathisa labo abehluleka ukuthola usizo ngoba bengelayo imali yokuhlawulela ukwelatshwa. Uthi uSibanda udubo lokungasebenzi kuhle kwezinso ngoba zingasanelisi ukuhlambulula ingcekeza egazini, umuntu wonke kungakhathalekile ukuba uyisima kanjani ulakho ukuluthola ngoba lungabandlululi. Uqhubeka exwayisa uzulu ukuba akangayengwa yilabo abathi bayanelisa ukuwelapha ngemithandazo lumkhuhlane ngoba udinga ukuthatha imithi lokulandela lokho okutshiwo ngodokotela sikhathi sonke. Omunye wabodokotela abazingcwethi kwezokwelatshwa kwemikhuhlane yezinso, uDr Luke Kudakwashe Muchemwa uveze ukuba bangamakhulu amathathu – 300 okwamanje abaphila lalomkhuhlane elizweni. U Dr Muchemwa uthi leli kulinana lalabo abaziwayo ngoba besiya ezibhedlela ukuyathola usizo sikhathi sonke, inengi kungabakhetha ukuzihlalela emakhaya ngenxa yokuswela imali yokwelatshwa. UDr Muchemwa uthi isikhona elizweni imithi ephiwa labo abala ukungezelelwa igazi, ngoba ukholo abakholwa kilo lungabavumeli ukwenze lokho. Abenhlanganiso le bathi izakuphawulwa okusemthethweni mhla wosuku lokuqakathekisa imisebenzi enziwa ukulwisana lalumkhuhlane wezinso emhlabeni jikelele olwe World Kidney Day, olunanzwa mhla zilitshumi lambili ngenyanga ezayo ka Mbimbitho minyaka yonke. Zibikwa zinlutshwana ingcwethe elizweni, eziphathisana lozulu ophila lalomkhuhlane wezinso, zingedluli ezinhlanu, okuyinkinga kulabo abaphila lalomkhuhlane. Lezingcwethi ziveza ukuba umuntu kumele athole usizo lohlanzwa kwegazi kusetshenziswa umtshina we dialysis, icengwe ingcekeza emzimbeni. Lokhu kubiza imali ethe xaxa kungakho inengi linganelisi ukukulandela konke okutshiwo ngodokotela njengoba kumele lihlanjwe kathathu ngeviki igazi lalowo oselaloludubo, ehlaliswa emtshineni okwamahola aphakathi kwamane kusiya kwamahlanu. Ezibhedlela ezizimeleyo kubiza imali esukela kukhulu lamatshumi amahlanu amadola – $150,00 kusiya kwamakhulu amabili amadola - $200,00 sikhathi sonke behlaliswa emtshineni. Lokho kusitsho ukuba kubiza amadollar aphakathi kwamakhulu amane lamatshumi amahlanu kusiya kwayisithupha-$450-$600, ngeviki ukuthi ahlanjululwe igazi iphume ingcekeza emzimbeni kusetshenziswa umtshina we dialysis. Ezibhedlela zikahulumende inhlawulo ingamatshumi amahlanu amadollar- $50 kwabafakwa emtshineni wedialysis ezibalisa ese Mpilo leChitungwiza.